อธิบดีกรมอุตุนิยมวิทยา เตือนประชาชนรักษาสุขภาพ ปรับอุณหภูมิให้เหมาะสมต่อร่างกาย อากาศหนาวเย็น
อธิบดีกรมอุตุนิยมวิทยา เตือนประชาชนรักษาสุขภาพ ปรับอุณหภูมิให้เหมาะสมต่อร่างกาย อากาศหนาวเย็น  โดยเฉพาะภาคเหนือและภาคตะวันออกเฉียงเหนือนาวาอากาศเอก สมศักดิ์ ขาวสุวรรณ์ อธิบดีกรมอุตุนิยมวิทยา เปิดเผยถึงสภาพอากาศหนาวเย็นจัดที่กำลังเกิดขึ้นในหลายพื้นที่ของประเทศไทย ขณะนี้ว่า เนื่องจากได้รับอิทธิพลมวลอากาศเย็นจากจีนที่ยังคงแผ่ปกคลุมพื้นที่ประเทศไทยตอนบน รวมถึงลมหนาวที่มีกำลังแรงขึ้นอยู่ในอ่าวไทย ทำให้ภาคเหนือ ได้แก่ จังหวัดน่าน เชียงราย และภาคตะวันออกเฉียงเหนือ ได้แก่ จังหวัดเลย นครพนม สกลนคร มีอากาศหนาวเย็นจัด โดยเฉพาะพื้นที่ยอดดอยมีอุณหภูมิต่ำสุดอยู่ที่ 1 - 6 องศาเซลเซียส ส่วนพื้นราบอุณหภูมิอยู่ที่ 6 - 14 องศาเซลเซียส ภาคกลาง อุณหภูมิอยู่ที่ 14 - 18 องศาเซลเซียส  ภาคตะวันออก และภาคใต้ตอนบน มีอากาศหนาวเย็น  ส่วนภาคใต้ตอนล่าง มีปริมาณฝนปานกลางถึงเล็กน้อย พร้อมขอให้ประชาชนรักษาสุขภาพซึ่งอากาศหนาวเย็นจัดอาจส่งผลกระทบให้เกิดการเจ็บป่วยและอันตรายถึงขั้นเสียชีวิตได้ อธิบดีกรมอุตุนิยมวิทยา กล่าวด้วยว่า ในปีนี้เป็นโอกาสดีสำหรับนักท่องเที่ยวที่จะเดินทางไปสัมผัสกับอากาศหนาว ในภาคเหนือโดยเฉพาะที่จังหวัดเชียงใหม่ ที่ขณะนี้มีน้ำค้างแข็งและเหมยขาบเกิดขึ้น ทำให้มีอากาศหนาวเย็นจัดและเกิดความสวยงามตามธรรมชาติด้วย ทั้งนี้ ในอีก 2-3 วันข้างหน้า มวลอากาศเย็นจะอ่อนกำลังลงจะทำให้มีหมอกหนาจัดในช่วงเช้าบางพื้นที่ จึงขอให้ประชาชนระมัดระวังสำหรับการเดินอาจทำให้เกิดอุบัติเหตุได้และควรติดตามการพยากรณ์อากาศจากกรมอุตุนิยมวิทยาอย่างต่อเนื่อง